Държавен вестник, бр. 101, 2020 г., стр. 64

СТР.  64	
Д Ъ Р Ж А В Е Н  В Е С Т Н И К 	
БРОЙ  101
„Чл. 60а. (1) За служителите на службата 
или за част от тях, без работещите на смени/
дежурства, началникът на НСО може да уста-
новява дневна продължителност на работното 
време, различна от 8-часовата, при спазване 
на нормална продължителност на седмич-
ното работно време от 40 часа и минимална 
междудневна почивка от 12 часа.
(2) Установяването на дневното работно 
време по ал. 1 се допуска с начален час не 
по-рано от 7,00 ч. и краен час не по-късно от 
19,00 ч., с обедна почивка не по-малко от 30 
минути между 12,00 и 14,00 ч.
(3) Надвишаването на нормалната продъл-
жителност на седмичното работно време от 
40 часа се допуска за служителите по чл. 60, 
ал. 2 от Закона за НСО.
(4) Списъкът на длъжностите, за които се 
установява ненормиран работен ден, както и 
допълнителният отпуск за служителите по 
чл. 38, ал. 2 и 3 от Закона за НСО се опреде-
лят със заповед на началника на службата.“
§ 28. В глава V се създава раздел IVа:
„Раздел IVа
Дисциплинарна отговорност на офицерите 
и сержантите. Дисциплинарно производство
Чл. 69а. (1) За нарушение на военната 
дисциплина военнослужещите се наказват с 
предвидените в Закона за НСО дисциплинарни 
наказания.
(2) Дисциплинарната отговорност е лична.
Чл. 69б. (1) За установяване на дисципли-
нарните нарушения може да бъде назначена 
комисия за проверка от началника на НСО.
(2) След приключване на проверката ко-
мисията изготвя писмен доклад, като прилага 
всички събрани материали.
(3) Дисциплинарното нарушение се счита 
за открито, когато наказващият орган е ус-
тановил извършеното нарушение и разполага 
с достатъчно данни относно извършеното на-
рушение и самоличността на нарушителя, а в 
случаите по ал. 1 – след получаване на доклада 
на назначената комисия. Наказващият орган 
може да установи извършено нарушение на 
служебната дисциплина и в резултат на фи-
нансова ревизия (одит), вътрешноведомствена 
проверка, проверка на контролен орган, влязъл 
в сила акт за налагане на административно-
наказателна отговорност или при узнаване за 
влязла в сила осъдителна присъда.“
§ 29. В чл. 70 се създава ал. 4:
„(4) Атестирането се извършва през месец 
януари за предходната календарна година.“
§ 30. В чл. 79 се правят следните допъл-
нения:
1. В ал. 9 се създава изречение второ: „В 
случаите по ал. 2, когато началникът на НСО 
е и старши атестиращ, той може да назначи 
комисия за разглеждане на писмените въз-
ражения на атестирания и становището на 
атестиращия.“
2. В ал. 10, т. 1 накрая се поставя запетая и 
се добавя „с изключение на случаите, когато 
началникът на НСО е и старши атестиращ“.
§ 31. В чл. 81, ал. 2 след думата „документи“ 
се добавя „или копия от документи“.
§ 32. Създава се чл. 88:
„Чл. 88. (1) Началникът на НСО може да 
отдава под наем движими вещи – частна 
държавна собственост, или да ги предоставя 
за временно ползване.
(2) Редът и условията за осъществяване на 
дейностите по ал. 1 се определят от начал-
ника на НСО.“
§ 33. В § 1 от допълнителните разпоредби 
се създават ал. 5 и 6:
„(5) Националната служба за охрана оси-
гурява пропускателния режим, контрола на 
достъпа и охрана на сградите на Народното 
събрание, Президентството и Министерския 
съвет.
(6) Националната служба за охрана оси-
гурява за сметка на своя бюджет охраната, 
поддръжката и управлението на имотите, 
предоставени на службата, включително на 
предоставените имоти, предназначени за 
местоживеене, за времето на мандата им, на 
охраняваните лица по чл. 20, ал. 1 от Закона 
за НСО.“
§ 34. Приложението към чл. 8 (поверител-
но) се отменя.
Заключителни разпоредби
§ 35. Постановлението влиза в сила 
два месеца след датата на обнародването 
му в „Държавен вестник“ с изключение на 
§ 25 и 26, които влизат в сила шест месеца 
след датата на обнародването му.
§ 36. Атестирането за 2020 г. на офице-
рите и сержантите от НСО се извършва в 
срок до един месец след влизането в сила 
на постановлението.
Министър-председател:  
Бойко Борисов
Главен секретар на Министерския съвет:  
Веселин Даков
9085
ПОСТАНОВЛЕНИЕ № 324 
ОТ 25 НОЕМВРИ 2020 Г.
за одобряване на допълнителни разходи по 
бюджета на Министерството на здравеопаз-
ването за 2020 г.
МИНИСТЕРСКИЯТ СЪВЕТ
П О С Т А Н О В И :
Чл. 1. (1) Одобрява допълнителни раз-
ходи по бюджета на Министерството на 
здравеопазването за 2020 г. в размер до 
14 000 000 лв. за закупуване на лекарствения 
продукт Veklury (ремдесивир) за лечение на 
COVID-19.